SON'VARACHIM SUNGTTAM:
Gõyant, Konknniche Devnagorintlean Rajbhas Kaido pas korche kaim vorsam adim, Kala Academy Gõy he nanvoste sonvsthen Konknni pustokank Sahitya Puroskar diunk survat keli. Ho Sahitya Puroskar Konknniche don-ui lipientlea - Romi ani Devnagori - pustokank ditale. Dusrea utramni, sorkari panvddear Konknniche Romi lipiek-ui maneotay asli oso tacho somoz. Punn 1987 vorsa, Romi lipientlea Konknni pattlavdaranchea visvasak ghat korpi Konknni (Konknni mhollear Devnagorintlean boroyloli Konknni mhonnpi) Rajbhas kaido pas zatoch, Kala Academyn Romi lipientlea Konknni pustokank Sahitya Puroskar divpachem bond kelem. Konnachem aikun? Kala Academyche Bud divpi Somitichem sangnnem aikun. Bud divipi Somitichem sangnnem kitem aslem? Konknniche Romi lipientlea pustokank Sahitya Pusroskar divpachem bond korchem, kiteak te lipientlea pustokank Sahitya Puroskar dilear tem Gõychea Rajbhas Kaidea add vetolem!
 Tea kallant, Bud divpi Somitiche vangddi konn asle? 'Ekuch Lipi, Ekuch Boli ani Ekuch Sahitya' hea pixeanchea sunnean ghans marlole Purtugezanchem nhesonn nhesun bhonvpi bhembro, dukoynastanam kenddpi keni, korpololo kormoli, moujecho mauzo ani Romi lipieche tancheach monanche her sabar dusman. Mhonnche, Konknniche Romi lipiecho xevott korpacho liplolo ghutt tednam tanche udorim chalik lagunk suru zalolo.
 Konknniche Romi lipientlea Konknni pustokank Sahitya Puroskar divapchem bond kelam tem porot suru korunk, Abrilache 18ver, 2006 vorsa zalole Kala Academyche Vavurpi Somitiche zomatint porot vixoy ailo. Te promannem, Romi lipientlea pustokank kuxin Sahitya Puroskar sthapunk, ani tea Puroskara khatir Romi lipientlim pustokam topasunk tech lipientlea mon'xank porikxok (judges) nemche mhonn, te Vavurpi Somitiche zomatint tharav pas kelolo tachi boroyloli govay asa.
 Setembrache 19ver, 2006 vorsa zalole Vavurpi Somitiche Zomatint, Moratti bhaxek, Konknniche Devonagirik ani Konknniche Romi lipiek, oxe tin veg-veglle, Kala Academyche protixttheche (prestigious) Gomantak Sharda Puroskar - suru korunk tharav pas kelo.
 Vavurpi Somitichea tea tharava promannem, Kala Academychea Vangddi Sekretaran Konknniche Romi lipientlea Sahitya Pusroskara khatir Romi lipientlim pustokam jahir ritin maglim. Konknniche Romi lipientlea borovpiamni-i umedin aplim pustokam-i dilim. Punn Romi lipientlea pustokam khatir kuxin sthaplolo Sahitya Puroskar te-ui vorsa diunk nam. Karonn? Kala Academyche Bud divpi Sahitik Somitin, aple khottie budin Romi lipientlea Konknni pustokank kuxin Sahitya Puroskar ani 'Gomantak Sharda Puroskar' diunche vatter addkholliche fator ube kele. Khotti budi divpi he, Kala Academyche so zonnanche Sahitik Somitint konn asle? Purtugezamni bhaxe soit Gõychi sonvskrutay noxtt keli mhonn aplea ulovpamni ani potrancher add'ddupi, punn tea purtugezank konnem Gõyant haddle to ghutt lipoun dovorpi 'purtugez' bhembro, ani her chear zonn vangddi!
 Mayache 18ver, 2007 vorsa zalole Kala Academyche Vavurpi Somitiche Zomatint Romi Lipientlea Konknni Pustokank Kala Academycho Sahitya Puroskar divpa vixim porot-ui vixoy ailo. Tednam, Kala Academyche Bud divpi Sahitik Somitin Romi lipientlea Konknni pustokank kuxin Sahitya Puroskar diunche vatter dusvasache kantte ghaleat mhonn kollit kelem. Tea zomatint hea vixoyacher borich bhasabhas zali ani ekmot tharalem - Kala Academyche Vavurpi Somitiche Zomatint ani Sogott Vangddianche Zomatint (General Body) pas kelole tharav chalik launk zai, ani tea tharavancher Bud Divpi Somitin porot vichar korpacho nam.
 Toxench, tech zomatint Moratti bhaxek, Konknniche Devonagirik ani Konknniche Romi lipiek, oxe tin veg-veglle, Kala Academyche protixttheche (prestigious) 'Gomantak Sharda Puroskar' - suru korunk porot ek pavtt tharav pas kelo.
 .... 2007 vorsant-ui Kala Academycho Odhyokx aslolea Pratapsingh Ranen, Romi lipientlea pustokam khatir kuxin Sahitya Puroskar sthapunk Vavurpi Somtiche don veg-vegllea zomatimni ekmotan tharav pas korun-ui, to Pusrokar anik ek pavtt bond kelo!
 Ani atam, mhollear hea vorsa thaun Kala Academycho ho, Romi lipientlea pustokank kuxin Sahitya Puroskar divpacho nirnnoy St. Andrecho amdar ani Kala Academycho odhyokx Vishnu Surya Wagh hannem chalik launk kaidea promannem nitichem pavl ubarlam! Tannem hea Pusroskara vixim ugteponnim kollovnni-i kelea. Dusrea utramni, Konknniche Romi lipientlea borovpiancher fattlim 25 vorsam Kala Academynt ji onit zaloli ti Vishnu-baban nitichea kaideak dhorun sompoylea. Oxem korun tannem, Romi lipientlea borovpiank tancho hok'k porot melloun dila, ani tantuntlean tannem Konknniche Romi lipiek sorkari panvddear maneotay dilea. Romi lipientlea pustokam khatir Kala Academycho kuxin Sahitya Puroskar sthapunk itlim vorsam magtale tea Konknniche Romi lipientlea sogott fuddaraianchea, borovpianchea, sonvsthanchea ani borem magpianchea, toxench sogott Gõykaranchea nanvan Vishnu-babak Dev borem korum mhonntam.
 Punn hi gozal, itlean hanga sompta oxem mhonnunk zainam. 'Ekuch Lipi, Ekuch Boli ani Ekuch Sahitya' mhonnpi bhaxeche 'fanatic'-anchea ani Romi lipieche dusmananchea pottant atam porot chabunk suru zalam. Dekun, Romi lipientlea pustokam khatir sthaplolo Kala Academycho vegllo Sahitya Puroskar porot bond korche khatir te atam bombleche dentt khorpit chintunk poddleat. Khorpun-khorpun tea denttantlean khotteponnache ani dhormvadache kidde zolmun te chalik lagche poilinch te nam-nopoyt korunk vicharanchem dettol ghalpacho hok'k, fuddlea Son'varak heach vibhagant rakun dovortam. 